ELIZABETH HOMBO – DAR ES SALAAM RAIS Dk.
John Magufuli ameelezea namnaMbunge
wa Mtama, Nape Nnauye, alivyohangaika kumwomba msamaha, huku akimtumia ujumbe
mfupi wa maneno saa nane za usiku. Mbali na
hilo, Rais Magufuli pia ameeleza kuwa mwanasiasa huyo kijana alikwenda hadi kwa
Makamu Mwenyekiti wa CCM, Philip Mangula, Mkurugenzi Mkuu mstaafu wa Idara ya
Usalama wa Taifa, Apson Mwang’onda na mke wa Baba wa Taifa, Maria Nyerere ili
wamwombee msamaha. Hatua ya
msamaha huo inakuja ikiwa ni siku chache tangu Rais Magufuli alipotangaza
kuwasamehe wabunge wawili wa CCM; January Makamba (Bumbuli) na Wiliam Ngeleja (Sengerema)
baada ya kumwomba msamaha. Makosa ya
wabunge hao na ya Nape yanafanana wote wakielezwa kumsema vibaya kiongozi huyo
wa nchi kupitia mazungumzo ya simu. Wanachama
wengine ambao nao wanatajwa sauti zao kusikika wakimsema vibaya Rais Magufuli,
ni makatibu wakuu wastaafu wa CCM, Abdulrahman Kinana, Yusuf Makamba na Waziri
wa Mambo wa zamani wa Mambo ya Nje na Ushirikiano wa Kimataifa, Bernard Membe. Akizungumza
jana Ikulu, Dar es Salaam muda mfupi baada ya Nape kumtembelea, Rais Magufuli
alieleza bayana kwamba amemsamehe mbunge huyo wa Mtama. “Na mimi nimeshamsamehe,
nimemsamehe kwa dhati, Nape amekuwa hata akiandika ‘message’ nyingi tu,
ameshaandika message wakati mwingine hadi saa nane usiku akiomba msamaha. “Sasa unamwona
kabisa huyu mtu anaomba msamaha na leo (jana) kaniomba aje anione na wakati
mwingine wasaidizi wangu wamekuwa wakipata hiyo habari. “Amejaribu kwenda
kwa mzee Mangula, amefika hadi kwa mzee Apson na amefika pia hata kwa mama
Maria Nyerere, amehangaika kweli, lakini baadaye ni katika hiyo hiyo kwamba
sisi tumeumbwa kusamehe na leo umemwona asubuhi amekuja hapa. “Baadaye
nikaona siwezi nikamzuia kumwona, ngoja niache shughuli zangu kwanza nimwone,
maana nilikuwa na kikao kingine, amekuja hapa kikubwa anachozungumza anasema ‘naomba
baba nisamehe’. “Kusamehe
kunaumiza, lakini nasema kwa dhati kabisa nimemsamehe na ameeleza yaliyokuwa
yanamsibu, lakini pia ameeleza baadhi ya watu waliokuwa wanamhubiri, wengine
wako kwenye chama, lakini nimesema yote tunasamehe na bado yeye ni kijana mdogo
ana ‘future’ nzuri katika maisha yake. “Mimi
nikiendelea kumshikilia kwenye moyo wangu kwanza ni dhambi kubwa kwa Mwenyezi Mungu
na tumefundishwa katika maandiko yote tusamehe saba mara sabini, kwa hiyo
nimemsamehe na Mungu amsaidie katika shughuli zake, akafanye kazi zake vizuri,
akalee mke wake na familia yake, akakitumikie chama na akawatumikie wananchi wa
jimbo lake,” alisema Rais Magufuli. Wakati
wakiagana kwa kushikana mikono, Rais Magufuli alimhoji Nape kama alikuwa ana
amani huku akicheka. Nape alimjibu kuwa wakati mwingine alikuwa anakosa
usingizi na kuamka saa nane usiku, lakini sasa anajisikia raha.    NAPE Awali, Nape ambaye
alipata kuwa Katibu wa Itikadi na Uenezi wa CCM, alisema anamshukuru sana Rais
Magufuli kwa kukubali kuonana naye, kumsikiliza, kumsamehe, kumshauri na
kumwelekeza. “Nimekuja
kumwona kama baba yangu, lakini mwenyikiti wa chama changu, Rais wangu, kwa
sababu wote mnajua mambo yaliyopita yametokea mengi hapa katikati na mimi kama
mtoto wa CCM, kama mwanaye, nimeona ni vizuri nije niongee na baba yangu. “Nashukuru
amenipa fursa ya kuja kumwona, ameniambia amenisamehe na pia amenipa ushauri, kwa
kweli kwa dhati ya moyo wangu nimshukuru sana, amenipa fursa kubwa. “Hivyo mheshimiwa
Rais kama mzee wangu, baba yangu nashukuru sana kwa fursa uliyonipa, lakini kwa
kunisikiliza na kunisamehe, lakini pia kwa kunishauri na kunielekeza
ninafanyeje huko mbele ninapokwenda,” alisema Nape. AMBAO HAWAJAOMBA MSAMAHA Mwishoni mwa
wiki hii akizungumza na MTANZANIA, Membe alihoji sababu za yeye kumwomba radhi
Rais Magufuli na iwapo gazeti hili limejiridhisha kama wapo waliofanya hivyo. Kwa upande
wa Makamba, yeye alisema hana maoni juu ya hilo. Kutokana na
hilo, wanasiasa hao ambao bado hawajamwomba msamaha Rais Magufuli ni Makamba,
Kinana, Membe na Katibu Kata wa Kijiji cha Rondo mkoani Lindi. JANUARY NA NGELEJA  Wiki
iliyopita akizungumza namna January na Ngeleja walivyomwomba msamaha, Rais
Magufuli huku akitamka bayana kwamba iwapo wasingeomba msamaha wangepelekwa
Kamati ya Siasa ya Kamati Kuu ya CCM na wangepewa adhabu kubwa. Wakati Rais
Magufuli akitoa kauli ya kuwasamehe January na Ngeleja, alisema walimtukana
wengi, lakini hao wawili ndio walijitokeza na kumwomba msamaha na kwa kutambua
kuwa hao ni vijana, walimgusa na kuamua kuwasamehe. “Kusamehe
huwa si kitu rahisi, lakini tuna wajibu wa kusamehe na saa nyingine kusamehe
huwa kunauma, lakini saa nyingine inabidi usamehe. “Kuna watu
fulani walinitukana wee na ‘nika-prove’ (nikathibitisha) kwamba sauti zile ni
zao ‘more than one hundred percent’ (zaidi ya asilimia 100), nikawa nakaa
nafikiria, nikasema hawa wakipelekwa kwenye Kamati ya Siasa ya Central
Committee adhabu itakuwa kubwa. “Lakini
wakajitokeza wawili wakaniomba msamaha, nikawa najiuliza mimi kila siku naomba
msamaha kwa Mungu na ile sala ya kuomba utusamehe makosa yetu kama
tunavyowasamehe wengine, nikaona hawa waliokuja kuniomba msamaha kutoka kwenye
dhamira yao, nisipowasamehe nitabaki na maumivu makubwa kwenye moyo wangu,”
alisema. KUSAMBAA SAUTI  Itakumbukwa
kuwa Julai, mwaka huu, sauti zinazodaiwa kuwa ni za January, Nape, Makamba na
Kinana zilisambaa katika mitandao mbalimbali ya kijamii. Pamoja na
mambo mengine, walisikika wakizungumzia kuandaa taarifa kwa vyombo vya habari
kuhusu tuhuma zilizoelekezwa kwa Makamba na Kinana. Siku chache
baadaye, ikasambaa sauti nyingine ya mawasiliano inayodaiwa kuwa ya Nape na
Ngeleja, kisha kufuatiwa sauti inayodaiwa kuwa ni ya Membe na Katibu Kata wa
Kijiji cha Rondo mkoani Lindi. Kusambaa kwa
sauti hizo kulitanguliwa na tukio la Julai 14, mwaka huu ambalo Makamba na
Kinana waliandika taarifa kwa Baraza la Wazee wa CCM wakilalamikia mambo
mbalimbali ikiwamo kudhalilishwa kwa mambo ya uongo na mtu anayejitambulisha
kama mwanaharakati na mtetezi wa Serikali. Waraka huo
unaodaiwa kuandaliwa kwa ushirikiano wa Nape na January, pia ulisambazwa katika
mitandao ya kijamii.